REGOLAMENT TAL-KUMMISSJONI (KE) Nru 1010/2006
tat-3 ta’ Lulju 2006
dwar ċerti miżuri eċċezzjonali ta’ sostenn għas-suq fis-settur tal-bajd u tat-tjur f’ċerti Stati Membri
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KEE) Nru 2771/75 tal-Kunsill tad-29 ta’ Ottubru 1975 dwar l-organizzazzjoni komuni tas-suq tal-bajd (1), u b’mod partikolari l-punt (b) ta’ l-ewwel sottoparagrafu ta’ l-Artikolu 14(1) tiegħu,
Wara li kkunsidrat ir-Regolament (KEE) Nru 2777/75 tal-Kunsill tad-29 ta’ Ottubru 1975 dwar l-organizzazzjoni komuni fis-suq tal-laħam tat-tjur (2), u b’mod partikolari l-punt (b) ta’ l-ewwel sottoparagrafu ta’ l-Artikolu 14(1) tiegħu,
Billi:
(1)
Minħabba l-okkorrenzi ta’ l-influwenza avjana ferm patoġenika (H5N1) f’żoni qrib l-Komunità sa mill-Ħarifa ta’ l-2005, u f’diversi Stati Membri sa minn Frar 2006, il-konsum tal-laħam tat-tjur u, sa ċertu punt, tal-bajd, naqas konsiderevolment f’uħud mill-Istati Membri.
(2)
It-tnaqqis f’daqqa u sinifikanti fil-konsum tal-laħam tat-tjur wassal għal tnaqqis fil-prezzijiet. B’riżultat ta’ dan, is-suq tal-laħam tat-tjur bata minn disturb serju.
(3)
Peress li dan id-disturb serju tas-suq huwa marbut direttament ma’ telf fil-kunfidenza tal-konsumaturi li ġej mir-riskji għal saħħet l-annimali, huwa ġġustifikat, fuq it-talba ta’ l-Istati Membri kkonċernati, li jiġu adottati miżuri eċċezzjonali ta’ sostenn għas-suq kif jissemma fl-Artikolu 14 tar-Regolament (KEE) Nru 2771/75 u fl-Artikolu 14 tar-Regolament (KEE) Nru 2777/75 u li tingħata għajnuna ħalli jitpaċa parti mit-telf finanzjarju li jirriżulta mill-qerda tal-bajd għat-tfaqqis jew tal-flieles, mill-qatla parzjali u bikrija tal-qatgħat għat-tgħammir, mit-tnaqqis temporanju fil-produzzjoni, jew mill-qatla ta’ l-għattuq lest biex ibid, meta jitqiesu l-miżuri prevenitivi ta’ bijosikurezza imposti minn uħud mill-Istati Membri.
(4)
Il-kumpens li ġie mħallas għall-bajd għat-tfaqqis li jiġi pproċessat fi prodotti tal-bajd irid ikun inqas minn dak għall-bajd għat-tfaqqis li jinqered.
(5)
Il-kwantitajiet massimi eliġibbli għal kumpens finanzjarju rigward kull miżura eċċezzjonali ta’ sostenn għas-suq għandhom ikunu ffissati mill-Kummissjoni wara l-iskrutinju ta’ l-applikazzjonijiet li jiġu riċevuti mingħand l-Istati Membri.
(6)
Il-miżuri li ġew adottati skond l-Artikolu 14 tar-Regolament (KEE) Nru 2771/75 u skond l-Artikolu 14 tar-Regolament (KEE) Nru 2777/75 ilhom fis-seħħ sa mill-11 ta’ Mejju 2006. Għaldaqstant, dan ir-Regolament għandu wkoll ikun applikabbli minn dik id-data.
(7)
Il-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni għal-Laħam tat-Tjur u tal-Bajd,
ADOTTAT DAN IR-REGOLAMENT:
Artikolu 1
1. Il-qerda tal-bajd għat-tfaqqis li jaqa’ taħt il-kodiċijiet NM 0407 00 11 u 0407 00 19 għandha titqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2771/75.
2. Rigward kull Stat Membru kkonċernat, il-kumpens għandu jkun pagabbli għall-qerda li tissemma fil-paragrafu 1, bla ħsara kemm għan-numru massimu ta’ biċċiet stabbiliti fl-Anness I kif ukoll għal-limiti ta’ żmien speċifikati hemmhekk.
Il-livell massimu ta’ kumpens għandu jkun iffissat għal rata fissa ta’:
(a)
EUR 0,15 għal kull bajda ta’ “tiġieġa standard” għat-tfaqqis li taqa’ taħt il-kodiċi NM 0407 00 19;
(b)
EUR 0,23 għal kull bajda ta’ “tiġieġa mrobbija barra (free-range)” għat-tfaqqis li taqa’ taħt il-kodiċi NM 0407 00 19;
(c)
EUR 0,23 għal kull bajda tal-fargħun għat-tfaqqis li taqa’ taħt il-kodiċi NM 0407 00 19;
(d)
EUR 0,35 għal kull bajda tal-papri għat-tfaqqis li taqa’ taħt il-kodiċi NM 0407 00 19;
(e)
EUR 0,66 għal kull bajda tad-dundjani għat-tfaqqis li taqa’ taħt il-kodiċi NM 0407 00 11;
(f)
EUR 1,20 għal kull bajda tal-wiżż għat-tfaqqis li taqa’ taħt il-kodiċi NM 0407 00 11.
Artikolu 2
1. L-ipproċessar tal-bajd għat-tfaqqis li jaqa’ taħt il-kodiċi NM 0407 00 19 għandu jitqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2771/75.
2. Rigward kull Stat Membru kkonċernat, il-kumpens għandu jkun pagabbli għall-ipproċessar li jissemma fil-paragrafu 1, bla ħsara kemm għan-numru massimu ta’ biċċiet stabbiliti fl-Anness II kif ukoll għal-limiti ta’ żmien speċifikati hemmhekk.
Il-livell massimu ta’ kumpens għandu jkun dak ipprovdut fl-Artikolu 1(2), f’kull każ bit-tnaqqis ta’ EUR 0,03 għal kull bajda għat-tfaqqis, jew bit-tnaqqis tal-prezz tal-bejgħ jekk dan ta’ l-aħħar jaqbeż l-EUR 0,03.
Artikolu 3
1. Il-qerda tal-flieles li jaqgħu taħt il-kodiċijiet NM 0105 11, 0105 12 u 0105 19 għandha titqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2777/75.
2. Rigward kull Stat Membru kkonċernat, il-kumpens għandu jkun pagabbli għall-qerda li tissemma fil-paragrafu 1, bla ħsara kemm għan-numru massimu ta’ biċċiet stabbiliti fl-Anness III kif ukoll għal-limiti ta’ żmien speċifikati hemmhekk.
Il-livell massimu ta’ kumpens għadu jkun iffissat għal rata fissa ta’:
(a)
EUR 0,24 għal kull fellus ta’ “tiġieġa”;
(b)
EUR 0,40 għal kull fellus ta’ “fargħun”;
(c)
EUR 0,54 għal kull fellus ta’ “papra”;
(d)
EUR 0,85 għal kull fellus ta’ “dundjana”;
(e)
EUR 1,50 għal kull fellus ta’ “wiżża”.
Artikolu 4
1. Il-qatla ta’ parti minn qatgħa għat-tgħammir, fejn tiġi antiċipata b’sitt ġimgħat jew aktar sabiex titnaqqas il-produzzjoni tal-bajd għat-tfaqqis li jaqa’ taħt il-kodiċijiet NM 0105 92 00, 0105 93 00, 0105 99 10, 0105 99 20, 0105 99 30 u 0105 99 50, għandha titqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2777/75, sakemm imbagħad matul dak il-perjodu l-ebda tajra ma tibda tipproduċi l-bajd fil-lokalità in kwistjoni.
2. Rigward kull Stat Membru kkonċernat, il-kumpens għandu jkun pagabbli għall-qatla bikrija li tissemma fil-paragrafu 1, bla ħsara kemm għan-numru massimu ta’ biċċiet stabbiliti fl-Anness IV kif ukoll għal-limiti ta’ żmien speċifikati hemmhekk.
Il-livell massimu ta’ kumpens għadu jkun iffissat għal rata fissa ta’:
(a)
EUR 3,2 għal kull tiġieġa għat-tgħammir li taqa’ taħt il-kodiċijiet NM 0105 92 00 u 0105 93 00;
(b)
EUR 3,2 għal kull papra għat-tgħammir li taqa’ taħt il-kodiċi NM 0105 99 10;
(c)
EUR 30 għal kull wiżża għat-tgħammir li taqa’ taħt il-kodiċi NM 0105 99 20;
(d)
EUR 15 għal kull dundjana għat-tgħammir li taqa’ taħt il-kodiċi NM 0105 99 30;
(e)
EUR 5 għal kull fargħuna għat-tgħammir li taqa’ taħt il-kodiċi NM 0105 99 50.
Artikolu 5
1. L-estensjoni volontarja tal-qerda (depopolazzjoni) lilhinn minn perjodu ta’ tliet ġimgħat għandha titqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2777/75, sakemm imbagħad matul dak il-perjodu l-ebda tajra ma tibda tipproduċi l-bajd fil-lokalità in kwistjoni.
2. Rigward kull Stat Membru kkonċernat, il-kumpens għandu jkun pagabbli għal kull m2 u ġimgħa tad-depopolazzjoni minbarra t-tliet ġimgħat għall-irziezet tat-tjur, bla ħsara kemm għall-erja massima tas-superfiċje stabbilita fl-Anness V kif ukoll għal-limiti ta’ żmien speċifikati hemmhekk, biex ikun estiż il-perjodu ta’ depopolazzjoni kif jissemma fil-paragrafu 1.
Il-livell massimu ta’ kumpens għadu jkun iffissat għal rata fissa ta’:
(a)
EUR 0,46/m2 għal kull ġimgħa fil-każ ta’ l-irziezet tal-brojlers;
(b)
EUR 0,41/m2 għal kull ġimgħa fil-każ ta’ l-irziezet tad-dundjani;
(c)
EUR 0,62/m2 għal kull ġimgħa fil-każ ta’ l-irziezet tal-papri;
(d)
EUR 0,41/m2 għal kull ġimgħa fil-każ ta’ l-irziezet tal-fargħun.
3. L-Istati Membri li diġà taw kumpens għall-erjas tas-superfiċje kkonċernati għandhom ikunu żguri li kwalunkwe ammont li tħallas diġà fuq il-livell nazzjonali jitnaqqas mill-kumpens ipprovdut fil-paragrafu 2.
Artikolu 6
1. It-tnaqqis volontarju tal-produzzjoni billi jiġu introdotti inqas flieles sabiex titnaqqas id-densità għandu jitqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2777/75.
2. Rigward kull Stat Membru kkonċernat, il-kumpens għandu jkun pagabbli għal kull tajra li permezz tagħha il-livell tal-produzzjoni effettiva jaqa’ taħt dak ta’ ċiklu normali tal-produzzjoni fuq kull sit speċifiku tal-produzzjoni, bla ħsara kemm għan-numru massimu ta’ tjur stabbilit fl-Anness VI kif ukoll għal-limiti ta’ żmien speċifikati hemmhekk.
Il-livell massimu ta’ kumpens għadu jkun iffissat għal rata fissa ta’:
(a)
EUR 0,20 għal kull tajra fil-każ ta’ l-irziezet tal-brojlers;
(b)
EUR 1,24 għal kull tajra fil-każ ta’ l-irziezet tad-dundjani;
(c)
EUR 0,75 għal kull tajra fil-każ ta’ l-irziezet tal-papri;
(d)
EUR 0,40 għal kull tajra fil-każ ta’ l-irziezet tal-fargħun.
Artikolu 7
1. Il-qatla bikrija ta’ l-għattuq lest biex ibid għandha titqies bħala miżura eċċezzjonali ta’ sostenn għas-suq skond l-Artikolu 14 tar-Regolament (KEE) Nru 2777/75.
2. Rigward kull Stat Membru kkonċernat, il-kumpens għandu jkun pagabbli għall-qatla kif jissemma fil-paragrafu 1, bla ħsara kemm għan-numru massimu ta’ tjur stabbilit fl-Anness VII kif ukoll għal-limiti ta’ żmien speċifikati hemmhekk.
Il-livell massimu ta’ kumpens għandu jkun iffissat għal rata fissa ta’ EUR 3,2 għal kull għattuqa lesta biex tbid.
Artikolu 8
L-Istati Membri li kkomunikaw lill-Kummissjoni l-ammonti ta’ kumpens parzjali li jkunu aktar baxxi minn dawk pagabbli skond l-Artikoli 1 sa 7 iridu jillimitaw lilhom infushom għall-ammonti li jkunu kkomunikaw.
Artikolu 9
L-avveniment operattiv għar-rata ta’ konverżjoni għall-għajnuniet li jissemmew f’dan ir-Regolament għandu jkun l-ewwel jum ta’ ħidma f’Mejju 2006.
Ir-rata ta’ konverżjoni li għandha tintuża għandha tkun ir-rata l-aktar reċenti li ġiet iffissata mill-Bank Ċentrali Ewropew qabel l-avveniment operattiv.
Artikolu 10
In-nefqa li jagħmlu l-Istati Membri rigward il-pagamenti li jissemmew fl-Artikoli 1 sa 7 m’għandiex tkun eliġibbli għal finanzjament Komunitarju skond l-Artikolu 14 tar-Regolament (KEE) Nru 2771/75 u skond l-Artikolu 14 tar-Regolament (KEE) Nru 2777/75, sakemm il-pagamenti lir-riċeventi min-naħa ta’ l-Istati Membri ma jsirux qabel il-31 ta’ Diċembru 2006.
Artikolu 11
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-11 ta’ Mejju 2006.
Dan ir-Regolament għandu jorbot fl-intier tiegħu u għandu japplika direttament f’kull Stat Membru.
Magħmul fi Brussell, 3 ta’ Lulju 2006.